PROGRAM NO: 310 GINANIPUN SEMANGKA / MBUCAL RAOS SUMELANG Sedhèrèk kula, remen sanget kula, Lilis, saha ibu Arin, saged manggihi panjenengan malih wonten ing adicara Cahyaning Agesang. Mugi-mugi ing dinten menika panjenengan tansah séhat ugi bagya. Kados ing padatanipun, bagéyan ingkang kaping sepindhah, kula badhé mbagé kaweruh kanggé panjenengan, ing dinten menika ingkang badhé kula bagèkaken inggih menika ngéngingi ginanipun semangka. Lajeng, ing bagéyan kaping kalih, ibu Arin badhé ngancani kita, ngaturaken siraman rohani ingkang nyegeraken jiwa kita. Sugeng mirengaken adicara menika. Sedhèrèk kula, kita asring mireng kanggé njagi keséhatanipun badan, langkung saé kathah nedha woh- wohan saha janganan. Awit woh-wohan saha janganan kathah ngandhut vitamin ugi mineral. Nah, ing pepanggihan kita dinten menika, kula badhé mbagé kaweruh ngéngingi woh-wohan ingkang kathah paédahipun kanggé keséhatanipun badan kita, inggih menika semangka. Sedhèrèk kula, semangka kalebet woh-wohan ingkang gampil kita panggihaken. Semangka raosipun legi tur seger, pramila semangka kalebet woh-wohan ingkang dipun remeni déning sakben tiyang, saha asring kita panggihaken ing pasugatan, minangka pasugatan panutup, saged arupi ès buah, salad, saged ugi dipun sugataken makaten kémawon. Semangka wonten kalih werni, inggih menika semangka ingkang dagingipun werni abrit, wangunipun bunder, raosipun legi, saha semangka ingkang dagingipun werni kuning radi pethak, ingkang wangunipun lonjong, raosipun kirang legi. Lajeng jat gisi menapa kémawon ingkang dipun kandhut déning woh semangka? Menapa paédahipun tumrap keséhatanipun badan? Jat gisi ingkang dipun kandhut déning woh semangka, inggih menika vitamin A, vit C, ingkang saé kanggé njagi daya kekiyataning badan saha kesehatanipun mripat. Semangka ugi ngandhut toya ingkang kathah, mèh 90 (sangangdasa) % saking woh semangka arupi toya. Lajeng kandhutan jat tenaganipun namung sekedhik, ugi mboten ngandhut lemak. Pramila saking menika maédahi kanggé nglancaraken tetoyan saha njagi boboting badan supados tetep normal. Kejawi ngandhut toya ingkang kathah, semangka ugi ngandhut kathah kalium, ingkang sedaya menika maédahi kanggé njagi tekanan rah supados normal. Lajeng, woh semangka ingkang werni abrit ugi kathah ngandhut jat karoténoid ingkang ing lebetipun ngandhut likopèn. Likopèn menika ingkang murugaken badan kiyat kanggé nempuh penyakit kangker. Déné bagéyan ingkang werni pethak ing woh semangka, ngandhut jat ingkang saged nyéhataken ginjel, saged nyegah saha ngejur séla ing ginjel. Dados, kanggé panjenengan ingkang kepingin ginjel
panjenengan tetep séhat, sampun namung nedha bagéyan semangka ingkang werni abrit kémawon, nanging ugi bagéyan ingkang werninipun pethak. Kanthi makaten ginjel pajenengan badhé saged tetep séhat. Sedhèrèk kula, lajeng woh semangka ingkang kados pundi ingkang saé menika? Supados pikantuk paédah ingkang saé saking woh semangka, kita kedah milih semangka ingkang taksih seger saha saé. Déné tandha-tandhanipun semangka ingkang saé, inggih menika kulitipun alus, wangunipun bunder/mboten bénjo, werninipun radi kuning. Menawi kepingin semangka ingkang legi, menawi saged inggih menika milih semangka ingkang wonten tilasipun dipun antup tawon. Amargi semangka ingkang saé raosipun legi saha ambetipun wangi, kanthi makaten tawon-tawon sami ngrubung. Kula wangsuli kaping sepindhah malih nggih, Supados pikantuk paédah ingkang saé saking woh semangka, kita kedah milih semangka ingkang taksih seger saha saé. Déné tandha-tandhanipun semangka ingkang saé, inggih menika kulitipun alus, wangunipun bunder/mboten bénjo, werninipun radi kuning. Menawi kepingin semangka ingkang legi, menawi saged inggih menika milih semangka ingkang wonten tilasipun dipun antup tawon. Amargi semangka ingkang saé raosipun legi saha ambetipun wangi, kanthi makaten tawon-tawon sami ngrubung. Nah, sedhèrèk, kula kinten kados makaten ingkang saged kula aturaken ngéngingi paédahipun semangka kanggé keséhatanipun badan, saha kados pundi caranipun milih woh semangka ingkang saé. Mugi-mugi maédahi kanggé panjenengan, saha panjenengan saged pikantuk kaweruh énggal ngéngingi paédahipun woh semangka. Kanthi makaten panjenengan saged pikantuk kathah paédah saking woh semangka kanggé kesehatanipun badan panjenengan. Nuwun. Sedhèrèk kula, mugi-mugi wawasan ngéngingi paédahipun woh semangka kalawau migunani kanggé panjenengan kados pundi milih woh-wohan. Tetapa sesarengan kaliyan adicara menika nggih, karana sekedhap malih ibu Arin badhé dumugi sak prelu nyirami jiwa kita. Nanging sak dèrèngipun mangga kita sami mirengaken lagu pepujèn menika, mugi-mugi manah kita kalipur. Sugeng mirengaken. Mbucal Raos Sumelang Sedhèrèk kula, mangga kita mirengaken pituturipun Gusti Yésus ing dinten menika. Gusti Yésus ngandika kados makaten: Mulané élinga! Aja padha nyumelangaké bab panguripanmu, yakuwi bab apa sing bakal kokpangan utawa kokombé, utawa apa sing bakal kokenggo. Apa urip kuwi ora luwih aji ketimbang karo pangan, lan badan apa ora luwih aji ketimbang karo sandhangan?
Coba delengen, manuk-manuk sing padha mabur mrana-mréné, kaé rak ora nyebar wiji, ora ngundhuh, lan uga ora nyimpen panènané ana ing lumbung. Éwasemono Ramamu ing swarga ngopèni manuk-manuk mau! Apa kowé ora luwih aji ketimbang karo manuk-manuk kuwi? Sapa panunggalanmu sing bisa nyambung uripé merga sumelang? Mengkono menèh yagéné kowé padha nyumelangaké bab sandhanganmu? Coba delengen, kembang-kembang sing padha thukul dhéwé ana ing ara-ara. Kembang-kembang kuwi rak padha ora nyambut-gawé lan padha ora nenun. Nanging delengen, senajan Sang Prabu Suléman sing sugihé kaya ngana, éndahing agemané ora kaya kembang-kembang kuwi! Yèn selaginé suket ing ara-ara sing dina iki tuwuh sarta sésuk wis dibuwang lan diobong waé direngga semono éndahé déning Gusti Allah, apa menèh kowé! Dhasaré kowé kuwi cupet ing pengandel. Aja padha kuwatir lan muni: 'Sing padha dakpangan mengko apa? Utawa sing padha dakombé mengko apa, utawa sing padha dakenggo apa?' Sing padha ngudi barang-barang mengkono kuwi rak wong-wong sing padha ora wanuh karo Gusti Allah. Ramamu ing swarga rak wis pirsa yèn barang-barang mau kabèh kokbutuhaké. Mulané sing luwih dhisik kudu kokudi yakuwi, kepriyé enggonmu bisa mbangun-turut marang pepakon-pepakoné Gusti Allah, kaya déné umat ana ing Kratoné. Yèn kowé wis bisa mrelokaké prekara kuwi, samubarang kabèh uga bakal diparingaké marang kowé. Mulané, aja padha kuwatir bab dina sésuk, awit dina sésuk ana karépotané dhéwé. Ngrasakaké karépotané dina saiki waé wis abot, aja ditambahi karépotané dina sésuk." ( Matius 6: 25-34) Sedhèrèk kula, pituturipun Gusti Yésus menika èstu nggepok tur tumama tumrap gesang kita ing sakmangké ta? Kita badhé matur dhumateng Gusti: "Kados pundi kawula mboten sumelang, Gusti!" Ing sakmenika Wonten kathah bab ingkang èstu nyumelangaken gesang kita. Regi-regi kabetahanan pokok awis, ingkang ndadosaken kita kuwatos. Mbok menawi mbénjing kita mboten wonten tetedhan ingkang saged kita tedha. Wragad sekolah anak-anak kita inggil, temah kita kuwatos menawi anak- anak kita badhé mboten saged sekolah malih. Kathah tiyang durjana ingkang wonten ing sak kiwa- tengen kita, temah kita kuwatos nyawa kita badhé kak ancam. Sakmenika ugi wonten kathah jinis penyakit ingkang mbebayani tumrap keséhatan kita, temah kita kuwatos tumrap keséhatan kita. Taksih kathah malih prekawis ingkang saged adamel kita kuwatos. Sedhèrèk kula, lajeng kénging menapa kita mboten angsal kuwatos? Karana raos kuwatos utawi kekuwatosan mboten badhé mitulungi kita kanggé nyekapi kebetahan gesang kita. Kekuwatosan mboten badhé nuwuhaken margi kanggé medal saking prekawis ingkang saweg kita adhepi saha ingkang badhé kita adhepi. Raos kuwatos ugi ngalitaken kapitadosan kita dhumateng Gusti ingkang
Maha Sugih saha Maha Mirah. Panci raos kuwatos menika tansah wonten saha njedhul wonten ing gesang kita, bab menika nedahaken bilih kita menika minangka manungsa limrah. Nanging kita mboten angsal ngrembakaken raos kuwatos menika dados sangsaya ageng, temah kita mboten pitados dhumateng Gusti malih. Menawi raos kuwatos menika ingkang terus dipun ngrembakaken saha dipun dadosaken prekawis ingkang sanget wigatos, pramila kita badhé kécalan kapitadosan saha pangajeng-ajeng dhumateng Gusti. Kapitadosan kita badhé ringkih menawi kita terus kémawon ngingah/miara kekuwatosan menika. Lajeng, menawi raos kuwatos menika njedhul, menapa ingkang kedah kita lampahaken? Sedhèrèk kula, menawi raos kuwatos menika njedhul sampun ngantos kita rumaos lepat saha dosa. Nanging mangga énggal sami kita bucal kekuwatosan menika, saha mangga kita sami gantos kaliyan kepitadosan dhumateng panguwaosipun Gusti ingkang nitahaken kita. Pitadosa dhumateng sih kawelasanipun Gusti, Gusti badhé nyekapi menapa ingkang kita betahaken. Pitadosa dhateng pangayomanipun Gusti, pramila panjenengan badhé rumaos tentrem rahayu anggènipun ngadhepi kèwedan gesang menika. Pitadosa, bilih Gusti badhé njagi saha ngayomi panjenengan. Inggih namung Gusti ingkang dados pangajeng-ajeng kita. Kapitadosan saha pangajeng-ajeng ingkang ageng dhumateng Gusti badhé ngalitaken raos kuwatos menika, malahan raos kuwatos menika badhé énggal ical menawi kita sowan dhumateng Gusti saha masrahaken raos kuwatos menika. Dados, cara kanggé mbucal raos kuwatos menika, inggih menika kanthi pitados saha ngajeng-ajeng dhumateng Gusti. Kalih prekawis ingkang wigatos menika minangka pirantos kanggé mbucal raos kuwatos kita. Menawi kita mboten pitados saha mboten ngajeng-ajeng dhumateng Gusti, pramila raos kuwatos menika badhé sangsaya ageng. Menawi raos kuwatos menika sangsaya ageng, pramila kita saged kagodha kanggé nglampahaken bab-bab ingkang mboten leres. Kathah tiyang ingkang kuwatos tumrap kawontenanipun arta kulawarga, saged kémawon nglampahaken prekawis ingkang mboten saé, kados ta, ngapusi, korupsi, saha sanès-sanèsipun. Sedhèrèk, kula badhé mungkasi gegelutan kita ing dinten menika kanthi midhangetaken pepujènipun Prabu Dawud, ingkang kados mekaten: Begja wong sing duwé Allahé Yakub dadi juruslameté, wong kang pengarep-arepé mung marang Pangéran Allahé. Kang nitahaké langit lan bumi, segara lan saisiné kabèh, kang selawasé netepi janjiné. Kang paring adil marang wong kang dianiaya, ngolèhaké pangan marang wong kang keluwèn. Allah ngluwari wong sing ditawan. Panjenengané ngelèkaké mripaté wong wuta, nangèkaké wong sing tiba, lan ngasihi para wong mursid.
Allah ngreksa marang wong neneka, bocah lola lan wong randha padha disantosakaké, nanging dalané wong duraka diénggokaké. Allah jumeneng Raja langgeng selawasé. Allahmu hé Sion, ora éwah gingsir selawasé turun- temurun! Haléluya! ( Masmur 146: 5-10) Gusti mberkahi panjenengan.